Quibus litteris sic presentatis et receptis a nobis et lectis per infrascriptum notarium in presencia partium predictarum predictus decanus ipsius capelle et Odo dictus li Motoz procurator predictus, earum copiam pecierunt, quam eis fieri mandauimus per eundem notarium infrascriptum; presentauit etiam nobis abbas predictus quasdam alias litteras sigillatas sigillo predicti decani Sedelocensis ac sigillo curie archidiaconi Aualonensis, in ecclesia Eduensi, quo utitur apud Sedelocum in sede seu curia ipsius archidiaconi ut prima facie apparebat que nobis ex eiusdem decani parte dirigebantur, quarum tenor talis est: Uiris uenerabilibus et discretis magistris, Petro de Sinemuro Eduensis et Bartholomeo de Bosco Cabilonensis ecclesiarum canonicis, iudicibus, cognitoribus seu auditoribus a sede apostolica deputatis in causa que uertitur seu uerti speratur inter uiros religiosos, abbatem et conuentum Sancti Stephani Diuionensis, ordinis Sancti Augustini, Lingonensis diocesis, ex una parte et uenerabiles uiros decanum et capitulum ducis Burgondie capelle de Diuione ex altera, decanus ecclesie Sedelocensis, Eduensis diocesis, eorum collega in causa predicta, a predicta sede datus salutem in salutis actore. Quum diuersis pluribus arduis et ineuitabilibus negociis, tam pro nostra predicta ecclesia quam pro nobis, ad presens impediti cognitioni et decisioni dicte cause, uacare non possumus, uos rogamus quatinus impotentiam nostram habeatis excusatam, et quod uos in negotio procedere curetis secundum formam nobis traditam, nostra absentia non obstante. In cuius rei testimonium sigillum nostrum presentibus litteris apposuimus ac sigillum curie archidiaconi Aualonensis in ecclesia Eduensi, quo utitur in sede sua Sedelocensi, una cum sigillo nostro fecimus apponi. Datum die Iouis in uigilia Natiuitatis Beati Iohannis Baptiste, anno Domini millesimo trecentesimo.